
Агар бу оламда исми жисмига узукка қўйилган кўздек муносиб одам иккита бўлса, биттаси Дилшод, агар битта бўлса, у айнан Дилшоднинг ўзидир. Раҳматли отаси эллик беш йил аввал бу отни унга билиб қўйган, етти пуштида азалдан мавжуд феъл-атворига мослаб қўйган, кейинчалик ўзига ҳам қайта-қайта тайинлаб қўйган: “Бу ёлғон дунё жазавасидаги хом сут эмган бандаларнинг шунақанги шумликлари борки, ҳай-ҳай, уларни фақатгина кулиб енгиш мумкин. Шунинг учун бирон пасткашнинг бирон қилвирлигига дуч келганингда “Мушук бекорга офтобга чиқадими?”, “Бир балоси бўлмаса шудгорда қуйруқ на қилур?” сингари саволларни олдингга кўндаланг қўйиб, кўзингни каттароқ очиб қара-да, балодан огоҳ бўл, ўзингни ўзинг асра, лекин ҳеч қачон хафа бўлма, аксинча, сени кулфатларга гирифтор қиламан деганларга аччиқма-аччиқ ҳамиша шод бўл – Дилшод бўл, уқдингми улим!..”
Дилшод, мана, роппа-роса ярим асрдирки, том маънодаги Дилшод бўлиб яшаб, роппа-роса ўттиз йилдирки, табиатшунос Дилшод Хуррамович Хушвақтов сифатида Табиат мухофазаси маркази (қисқартириб айтилганда – ТММ)да ишлаб келмоқда. Шу вақт мобайнида ўзиям шаҳар марказидаги бу антиқа қўриқхонанинг марказий кўргазмасидаги терисига сомон тиқиб қотирилган не бир шеру йўлбарс, бўрию тулки, бургуту лочин ва ҳакозо дарранда, парранда, газандаларнинг асл табиатини одамларга тушунтиравериб, “табиат қўйнига сайр” асносида ана ўша одамларнинг аҳвол-руҳияларида рўй бераётган ҳар бир кичик ўзгаришларни ҳам диққат билан кузатавериб, уларнинг ичидаги “оласи”ни туппа-тузук кўрадиган-биладиган яхшигина одамшунос ҳам бўлиб қолдиёв! Лекин, очиғини айтиш керак, кейинги йилларда одам боласининг феъли-хуйини кўргани-билгани сайин отаси тилаганидек дили шод бўлолмай қоляпти. Кулганида ҳам авваллардагидек “Яхши-яхши!” дея кўксини тўлдириб кулолмайди, аксинча, йиғлагиси келади. Кулгиси ҳам алланечук йиғига ўхшаб кетяпти-да! Айниқса, қирқ ёшдан кейинги ўн беш йил ичида юраги тобора торайиб, ўқтин-ўқтин шунақанги бир тутам бўлади-қоладики, ўзини қўйгани жой тополмайди. “Қўй, ҳаммасини ўзингга олиб, ичингга ютаверма, Худога сол, сенинг ишинг одам боласининг ички табиатини эмас, ташқи табиатни ўрганиш-ку!” дея ўзини ўзи овутмоқчи бўлади, лекин ...бу одам боласининг феъли!.. Ҳаттоки жонажон ука, қадрдон дўст деб билганлари душмандан беш баттар бўлиб чиқсалар, нима қилсин? Бу ҳолнинг нимасига суюниб, қанақасига Дилшод бўлсин?!.
Табиийки, гадонинг душмани гадо бўлганидек, табиатшуноснинг душмани ҳам табиатшуносдир. “ Сиз шу даргоҳда ўттиз йилча ишлаб, марказимизнинг антиқа нусхасига айланиб қолдингиз-да, нима дедингиз?..”, “Бир жонли экспонат сизчалик бўлади-да!..Йўғ-э, “чучела” демоқчимасман-э, унчалмик эмас-е!..”, “Анови кираверишдаги Мичуриннинг суврати олиб ташланганидан кейин ўрни бўш қолибди-ку, қаранг, шу жойга сизнинг ҳайкалингизни қўйиш керак!..”... Шунақанги илон пўст ташлайдиган пичинг, киноя, қочирим, заҳархандаларни эшитаверганидан кейин...қулоқ жониворга ҳам жабр, мен сизга айтсам!.. Куни кеча талабалик йилларидан қадрдон қарийб қирқ йиллик қисматдоши Хўжақул Бекқуловнинг аллақандай машваратнинг бошланишини кутиб ўтиришганида бутун издиҳомга эшиттириб айтган бир “ҳазил” гапи ҳаммасидан ошиб тушди: “Ҳар бир тирик жон эртадир-кечдир қарийди, фақат Дилшод Хушвақтов қаримайди. Шу даргоҳда қиёматга қадар қоққан қозиқдек қаққайиб тураверади, ТММ тамом бўлса бўладики, бу одам тамом бўлмайди, мен сизларга айтсам,..” Ўшанда бу “нозик лутфу карам”дан таъсирланиб аччиқ-аччиқ кулаётган кўпчиликка қўшилишиб кулди, кейинчалик “ҳазил” нашъа қилиб ўзича ўйлади:” Ё фалак! Манови асрни қаритган қари тулкилар, шу шаштлари бўлса, нафақат менингдек асаби метин хушчақчақни, не бир навқирон-навжувонларни ҳам қаритиб-чуритиб адойи тамом қилишлари аниқ! Художон, ўзинг инсоф бер бу икки оёқда тик турганингни ҳам кўролмайдиган бахилларга!..”
Ўша куниёқ уйга келиб қатъий бир фикрда тўхтади: тамом бўлса тамом-да! Шу келаётган шанбада ақалли бир кунга бошини олиб оёғи етган жойгача кетмаса ёз чилласи бу шаҳри азимдаги диққинафас муҳитда яшамай эрта қаримоқ тугул юраги тарс ёрилиб кетиши эҳтимолдан ҳоли эмас!..

Шундай қилиб десангиз, мана, ниҳоят, у ўзининг дала ҳовлисида! Ортидан болаларининг онаси билан кенжатой-эркатой қизини эргаштирган кўйи кўзлаган манзилига, хайрият, етиб келди. Яхшиямки ўн беш йил аввал пешонасига шу бир парча ер битиб қолган экан! Яхшиямки ўша пайтларда қизиқ устида – қирчиллама қирқ ёшида шу қўлбола “Том тоғанинг кулбаси”ни қуриб олган экан! Яссавий ҳазратлари нодонлардан қочиб узлатга чекинганларидек, мана, унинг ҳам аҳволи танг – асаби таранг бўлганида худо берган азалий табиатини кушандалардан муҳофаза қилиш умидида нажот қидириб келар манзили шу! Қани энди ўша ўн беш йил аввалгидек бутун оиласи билан, худди “Фарғона тонг отгунча”даги Матқовулнинг оиласига ўхшаб, жўжабирдек жон манови дала ҳовлисида яйраб-яшнаб яшай олсалар экан! Қаёқда! У кунлар қайтмас бўлиб ўтди-кетди. Қандай қилиб эллик беш ёшга кириб қолди – ақли бовар қилмайди! Энди балоғат ёшига етган ўғил-қизларининг ҳам дала ҳовлига келишга на вақтлари бор, на хушлари! Кеча кечқурун ўзи ўтказган “навбатдан ташқари оилавий машварат” якуни шу бўлдики, ҳозирча яна “чол-кампир” билан ўн яшар қизчалари бориб туради. Аниқроғи, “уччовлон бирровгина бориб, аввало тоза ҳаво, сўнгра дам, ниҳоят, пишган мева-чеваларни олиб, агар улгурсалар, саратонда қақраб ётган боғларини суғориб қайтадилар. Қарабсизки, шу билан ўзлари ҳам, боғлари ҳам таътилга бемалол етиб оладилар. Бу кунларга етганлар бор, етмаганлар бор, лекин етдим деганда йиқилмаслик ҳам керак!..”

Одатдагидек “Етказганингга шукур!” дея кулбасига кириб бир муддат нафас ростлади. Хайрият, етиб келар кун бор экан-а! Бир ой кўклам, бир ой ёз мобайнида ҳар ҳафта дам олиш кунлари келамиз деб келолмай, ниҳоят, бугун насиб қилди-я! Қарийб уч соатлик йўл азоби – гўр азобини-ку, эслаб қарасанг, кулгинг эмас, йиғлагинг келади. Саҳармардонда одатдагидек уларни ён қўшни – “жон қўшни”си йўлакда кутиб олиб, қарийб катта йўлга қадар ортларидан кузатиб қолар экан, алланечук ўсмоқчилади: “ортмоқланиб кетяпсила, узоқ йўлгами дейман-а?..Қизчани ўзларинга қоровул қилиб олиб кетяпсилами?..” Сўров-терговларга жавобан “Нима ишинг бор? Яшагани қўясанми-йўқми?” дея пачакилашиб, тонг-саҳардан асабни бузиш кимга нима учун керак?..” Худди шундай – шахсий қоровулимиз!- дея кулиб хайрлашди-да, ичида ўйлади: - Ўзингсан-ку ўша менинг қадамимни пойлайдиган шахсий қоровулим!..” Кошки бундай исковичлар битта-иккитагина бўлса! Электричкада икки соатча йўл юриб келгунларича нақ ўнтаси ўрин алмашинди-ёв! Бу “таниш нусхаларми –қуда томон вакиллари”нинг илмоқли саволлари, кавлаштиришлари, бармоқ ўйнатишлари, тилёғламаликлари...ҳар қандай сафар-саёҳатни ҳордиқ эмас, азобга айлантириб, кўзингга дунёни торайтириб юборади, худо ҳаққи! Ҳатто уччовлон электричкадан тушиб киракаш машинага ўтирганларида нотаниш бир йигитча орқаларидан ичкарига отилиб кирди-да, ҳайдовчининг ҳай-ҳайлашига қарамай ошкора айтдики, “Манови акаларим қаерга борса – ўша ергача бораман!” Бундан дангалроқ ва юзсизроқ гапни ўйлаб топиш ҳам амримаҳол! Дала ҳовлидаги бирон қўшнисининг ўғли эмаслиги аниқ, устига устак, юз-кўзи, гап-сўзи, нигоҳ-назари аён кўрсатиб турибдики, жонсиз одамми-жонли дум!.. “Бирга-бирга келиб тушишгач, ҳайтовур дала ҳовлисигаям эргашиб кирмади – кимсасиз тепаликка ўрмалаб кетди. Ҳойнаҳой шу топда пана-пастқамда дурбиндан қараб, уларнинг ҳар бир қадамларини кузатиб ётган бўлса ажабмас. “Нима қилиб юрибсан, ҳой дум?!” деёлмасанг!..
Дилшод ўзини алаҳситишга уринди. Дала ҳовлига хуноб бўлиш учун эмас, бир муддат дилимни яйратиб асабимни тиниқтираман деган умидда келди, ахир! Одатдагидек кийимини алмаштириб, кетмонини қўлига олди-да, ташқарига чиқди.Албатта, ишни боққа сув очишдан бошлаш керак!..Жазирамада қовжираб-лоҳасланиб, очилган сувни ютоқиб ичаётган жонажон боғига қараб кўзлари қувнади. Қарийб ўн беш йил ер тимдалаб бунёд этгани! Ўзи ўз қўли билан яратган боғи!.. Ёз бошларида келолмай бу йил қулупнай билан гилосдан бебаҳра қолдилар. Роҳатини ким кўрди – худо билади. Бироқ тут билан қантак ўриклари шунақанги етилиб бошлабдики, ҳай-ҳай, тилингда болдек татийди. Ота-боболар айтган тут пишиғи, пишиқчилик!..
У бир товоқ тут билан бир товоқ ўрикни икки қўлида кўтариб келганида сўрига хонтахта тузалган, самовар шиғиллаб бошлаган, баҳузур ёнбошлайдиган кўрпача-болишлар ҳам ташланган эди. Бор экансан-ку, роҳат-фароғат, ҳузур-ҳаловат! Минг қўйлик бойдек баҳузур ёнбошлаб ўрик тановул қилар экан, транзистор мурватини бураб, ҳойнаҳой маза қилиб эшитса бўладиган қўшиқ қидираётган хотинига қараб ҳайратда қолди. Ё фалак. Қулоқлари алдамаяптими?..Муҳаммаджон Хўжаевнинг таниш овози...унинг сўнгги ёзган асарини ўқиб бошлаяпти-ку! Кейинги ўн беш йил мобайнида табиатшунос сифатида хачир-эшак, ит-қуш, мушук-сичқон, бўри-тулки, оҳу билан от, қўйинг-чи, туядан бошқа талайгина жониворлар ҳақида ёзди. Ёзганлари, худога шукур, кўпам куттирмай ёруғлик кўрди. Шу “Ҳайвонлоар ҳақида ҳикоялар”ининг аксариятини шу радиода шу Муҳаммаджон Хўжаев ўқиди. Лекин бирор йил аввал туркумни якунлаган Туя ҳақидаги “Сарҳисоб” деган нарсаси...нақд ўн икки ойдан бери нимагадир туя гўшти еб ётган эди. Сўрай-сўрай, эслата-эслата, кута-кута қўлини ювиб қўлтиғига урганида... кутилмаганда... буни қаранг! Қумурсқа билан сичқон, ит билан қушдек майда-чуйда жониворлар эмас, кўзга кўрингулик қўш ўркачли Туянинг табиати ҳақида ёзганини шундай сўлим гўшада, ўз боғида – табиат қўйнида эшитиши... бу, албатта, қўшалоқ шодлик, икки карра бахт, бир йилда бир марта қониб сув ичаётган туянинг роҳат-фароғати, ҳузур-ҳаловати!..

Дилшод кейинги ойлар мобайнида биринчи маротаба яйраб кулди: ўзи суйган латифалардан бирини беихтиёр эслади: кунлардан бир куни Афандидан сўрашибди: “Мана, мусобақада ҳаммани доғда қолдирдингиз, Афанди ака, ғолиб сифатида ўзингиз айтинг-чи, мукофотга от берайликми, гиламми?..” Ўшанда Афанди саволга савол билан жавоб қайтарибди: “Гиламни отнинг устига ташлаб беришнинг иложи йўқми?”.. “Инсоф сари барака, туянинг табиатидаги энг бирламчи фазилат – сабр-тоқат!” дея ўз ҳаддини билиб, тишини тишига қўйиб, аллакимларга ҳам худодан инсоф тилаб, сабр қилиб юрган эди, буни қаранг-а, буни қаранг, кутилмаганда ҳам зангори гилам, ҳам учар от!..

Уни осмондан ерга ўз оти олиб тушди:

· Дилшодбой, ҳой Дилшодбой!..

Овоз эгасини кўрмаса ҳам дарров таниди. Айниқса, ёз ойларида ҳамиша кунда-шунда нафақахўр акахони! Кўпинча дала ҳовлида нафас ростлаб улгурмасидан бош устига келиб, “Жуда соғинтирдингиз-ку! Кутавериб кўзларим тўрт бўлди-я!” дея ундан айланиб-ўргилади. Илтифот кўрсатади. Гапни айлантиради. Хуллас, гап халтаси шунақанги очилиб кетадики, натижада атиги уч-тўрт соатга мўлжаллаган бир олам ишлари савил қолади. Наҳотки бугун ҳам ҳисоблигина вақти-соати хуноббозлик билан ўтса?!. Ўрнидан сапчиб туриб акахонига пешвоз юрди. Ўттиз қадамлик йўлакчадан ўтди ҳамки, ҳалигина овози яқингинадан жаранглаган акахонининг қораси нимагадир кўринавермади. Тош йўлга чиқиб қараса, етмиш яшар чол ўттиз қадамча нарида нимагадир етти яшар болакайдек ўз дала ҳовлиси томонга пилдираб кетяпти. Ие, буниси қизиқ бўлди-ю!.. Начора, зоримиз бор, зўримиз йўқ! Ўзи келар Лайлихон, Ўзи кетар Лайлихон! Ўрик тановул қилганча баҳузур ёстиққа ёнбошлаб Муҳаммаджон Хўжаевни тинглашда давом этайлик қани!..

Ўзини қушдек енгил ҳис қилган ҳолда боғ эшигини очиб ичкарига кирмоқчи эди, нимадир “шалоп” этиб шундоққина оёқлари остига тушди. Қараб бақа бўлиб қолди. Нақ икки қулочча келадиган бир кўлбор илон! Қочмайди ҳам! У ҳам бақрайиб қараб, бош кўтариб турибди! Қаёқдан келди бу газанда?!. Катта йўл томонда айтилган бир сўз қулоғига аниқ-тиниқ эшитилди: “Бўлди!” Ҳам илондан қочиб, ҳам нима “бўлгани”ни билиш ниятида овоз келган томонга лўкиллади. Дарвозадан чиқиб кўрдики, тўрт-беш дала ҳовли нарироқдаги бир қўшнисининг қизи билан куёви... нимагадир зулукдек қоп-қора ҳорижий русумдаги машиналарини боғ суғориладиган ариқчанинг лойқа сувида ювяпти! Нега? Сабаб?!. Саломларига алик олиб, ҳол-аҳвол сўрашган бўлди-да, ортига қайтди. Таажжубига таажжуб қўшилди. Хўш, нима “бўлди” ўзи?! “Мурод ҳосил”ми? Атроф-жавонибда бутун бошли сув омбори, дарё, тиниқ сойлар, жилғалар, булоқлар қолиб, шугина лойқа сувда машиналарини ювиб бўлишдими, ё гап бошқа ёқдами? Тағин ернинг тагида илон қимирлаб бошладими, нима бало?.. Кутилмаганда қизчасининг жон ҳолатда қичқиргани эшитилди:

· Ада-а, буёққа келинг, те-ез!

· Ичкарига ўқдек отилди. Кўзларига илон кўринмади:

· Тинчликми, Қувонч? Нима бўлди, қизим?!.
· Югуриб кириб қараса, хотини билан қизи сўри устида бир-бирини қучиб энгашганча нокнинг тагига тикилиб туришибди. Қизининг ҳаяжони ичига сиғмайди:

· Қаранг, икки бошли илонни кўринг, ада, икки бошли илон!..

· Қарадию ҳайратдан донг қотиб қолди. Йўқ, икки бошли илон эмас, жуфт илон! Куйиккан илонлар! Бир-бирларига чирмашган куйи эшилиб-буралиб, ҳовли узра баайни рақс тушаётгандек чарҳ ура кетдилар. Табиатшунос сифатида жонли ва жонсиз табиатнинг турфа ҳолатларини кўп кузатган бўлса-да, бундай ғаройиб манзарани биринчи кўриб туриши эди. Иккита ўқилоннинг биргалашиб рақс тушиши!.. Бунисини ашаддий илон ўйнатувчи – морбозлар ҳам кўрмагандиров! Куйикканми ё киндиги бирми? Илонда киндик бўладими ўзи?.. Ҳалигина кўргани кўлбор илон, бу кўриб тургани жуфт ўқилон!.. Ўн беш йилдан буён атроф-жавонибда қорасини кўрсатмаган антиқа газандалар!.. Қаёқдан қайнаб чиқаяпти?.. Кўнгли бир шумликни сезгандек бўлди. Кийим-кечаклари билан тўрва-ҳалталарини олиб чиқиш ниятида тағин уйга кирди. Кирди-ю эшик олдида донг қотди. Ё раб! Нималар бўляпти ўзи?! Янада антиқроқ бир қоп-қора илон... шундоққина кўз ўнггида шифтдан ерга осилиб тушиб, хона бўйлаб бешиктебратардек тебранган кўйи алланечук тарвақайлаб бориб очиқ деразага ўрмалади. Илон - деразадан, Дилшод – эшикдан бараварига отилиб чиқдилар. Қизчасининг ҳайратига ҳайрат қўшилди.. 
· Ву-уй, ана, яна биттаси! Қоп-қоралигани-и! Катталигини-и!..
Кулба эшигига қулф урар экан, хотинига буюрди:

· Қочдик, Ҳурсаной! Қувончни етаклаб ортимдан чоп! Қочиб қутулмасак бўлмайдиганга ўхшайди!..

Уччовлон катта кўчага – сувда олачалпоқ тусга кирган зулукдек машина қошига чиқиб бордилар. Ҳали нафас ростлаб улгурмаган эдилар, катта йўл бўйлаб югуриб-йўртиб ҳаллослаганча қўшнилари етиб келди. Дам Дилшодга, дам хотини билан қизига синовчан тикилиб ҳол сўрай кетди:
· Нима бўлди, тинчликми? Кимдир қаттиқ чинқирганини эшитиб... “Илон чақдими, нима бўлдийкин!” деб...

Дилшод қўшнисининг жонсиз юзига, бежо кўзларига қаттиқ тикилди. Ана энди анчагина ойдинлашди! Гапининг илондек совуқлигини-чи! Ёрдам қўлини чўзиб, меҳр-мурувват кўрсатгани келдими, ё “Зора биттаси бўлмаса биттасини чаққан бўлса!” деган илинжда текин томоша қидирибми? Кейинги пайтларда одамнинг оласини кўрганида беихтиёр шайтонлиги қўзиб, Афандидан беш баттар анқовсирайдиган бўлди:
· Илон? Қанақа илон? Қани илон? Оёғи нечта? Қирқтами, иккита?..

Ҳалигина мушукдек мулойим бўлиб турган қўшниси шердек важоҳат билан ҳурпайди:

· Мен одамга ўхшаб ҳол-аҳвол сўрасам, бу одам калака қилади-я! Ҳе-е садқаи яхшилик!..
Шундай дея қўшниси ўзини машинанинг очиқ эшигига урди. Дилшод ўрнидан шитоб билан қўзғолган машинага энгашиб алланечук зорланди:

· Сиз ҳам тўғри тушунинг-да, опажон! Кўрмаган туяниям кўрмайди-ю, сиз “илон”, “чаён” деган майда жониворларни айтасиз-а... 
Машинанинг ортидан таши кулиб, ичи йиғлаб тикилар экан нима гап – гап нимадалигини ўзича тасаввур қилди. Уҳ-ҳ, илонлар! Учиб осмонга чиқиб кетганида ҳам баайни илондек судралиб умргузаронлик қиладиган, шу боис азот бош кўтариб, қад ростлаб, икки оёқда тик юрганингни кўролмайдиган, иложини топса, илондек чақаман деб, таъбингни хира, кўнглингни кир қилиш йўлларини қидириб, ҳар қадамда сенга бало соғиниб турган икки оёқли газандалар!.. Ўзи яхши кўрадиган ёзувчилардан бири Фозил Искандарнинг “Қуёнлар ва бўғма илонлар” фалсафий эртагини эслаб, кулгиси қистади. Одам боласини онгли мавжудот – илоҳий зот эмас, тажрибахонадаги қуён деб тасаввур қилувчи бўғма илонлар! Нечта улар? Сон-саноғи борми бу илоннинг ортида турган илонларнинг?!. 
Очиғини айтиш керак, Дилшод ўзига анча йиллардан буён тажрибахонадаги қуёнга менгзаб қарашларни ўқтин-ўқтин ҳис қиладиган бўлиб қолди. Одатда гап тагида гап, унинг тагида эса, ўша гапни айтаётган одам боласининг табиати, феъл-атвори, аҳвол-руҳияси, мурод-мақсади “мана мен” деб кўриниб туради. Ишхонасига серқатнов айрим акахонлари у билан “қуюқ” кўришиб ёнига ўтиргач, худди одам кўрмагандек синчковлик билан қараб, даб-дурустдан мақтаб қолади десангиз: “Кўринишингиз яхши, тфу-тфу, кўз тегмасин!” Бундай мақтовларни эшитганида ҳам, ҳузурланиб бўлмаса-да, ҳар қалай, кулади. Гўё у аллақачон ўлиши кераг-у қандайдир мўъжиза туфайли ҳали-ҳануз тирик юрибди, устига-устак, ранги сарғайиб эмас, тиниқлашиб боряпти, таажжуб деган маъно бу мақтовнинг тагида илоннинг кўзидеккина бўлиб кўриниб туради. Сирасини айтганда, илоннинг ёғини ялаган саксон яшар чоллар ўйнаб-ўйноқлаб юрган бир пайтда... эллик беш ёш устидаги одамнинг кўриниши яхши бўлса, хўш, бунинг нимасига ажабланиб қараш керак? “Бой кийса – қуллуқ бўлсин, камбағал кийса – қаёқдан олдинг” деганларидек, саксонбойга “Нега ўлмаяпти?” деб қарамаганларнинг элликбойга “Нега яшаяпти?” деб қараши... инсофданми?! Наҳотки булардек ўзи совуқ, ўзидан сўзи совуқ бўғма илонлар исканжасидан қутулишнинг йўли бўлмаса?!. Гарчи кўнглида тўфон қўзғолаётган бўлса-да, ўзини ўтакетган боқибеғамдек тутиб “шўх” кулганича хотинига хитоб қилди: 

· Кетдик! Дала ҳовлимизга сафаримизни қаритдик, Ҳурсандой! Энди шу ерда бир муддат нафас ростлаб, кейин Тошкентга қараб қуённинг суратини чизамиз! 

Ундаги соҳта кўтаринкиликни хотини кўтаролмади: 

· Вой, нега энди?.. 

Дилшод қарийб ўттиз йиллик сирдоши – қисматдошидан кўнглидаги асл ниятини яширмади. Ғазабу нафратини ҳам! Беихтиёр тишлари ғичирлаб кетди:

· Кўрган - боққанимиз илон бозори ҳақида бемалолроқ ёзгани! Ўзинг кўриб турибсан, бошқа чорамиз йўқ! 

Хотинининг фиғони фалакка ўрлаб йиғлашга тушди: 

· Э-э, художон-э, икки ой деганда етиб келган боғимизга киролмай шу ерда ўтирамизми энди! Биз бировга нима ёмонлик қилган эдик-ки!.. 

· Оҳ-нола ёниб турган оловга ёғ сепгандек бўлди. Нима қилсин? Мажнунтол тагига ўтириб ўзи ҳам йиғласинми?!. Аччиқ кулди: йўқ! “Мен йиғламаслигим керак, шунинг учун куламан”. Эътиборингиз учун, бу гапни АҚШ президенти Авраам Линкольн айтган! АҚШдек пешқадам давлатнинг кимсан президенти-ки шундай деганидан кейин... биз нима қиламиз? Куламиз-да! Кулмай бўладими!

· Вой, нега куласиз? 

· Негалигини айтайми, Ҳурсандой? – деди юраги тўлиқиб. – Негаки шу топда боғимиз боғ эмас, илон бозори бўлиб турибди. Ҳойнаҳой кимдир питомникдан бир қути заҳарли илонни олиб келиб, боғимизга сочиб ташлаган. Шулардан иккитасини сенлар, иккитасини мен, яна биттасини анови қўрқиб қочган акахонимиз кўрдик. Худо билади, ичкарида яна нечтаси ўрмалаб юрибди!.. 

Кутилмаганда пастдан чиқиб келаётган бир “Нексия” шундоққина ёнларига келиб таққа тўхтади. Воажаб, машинанинг бир эшигидан – аммаваччаси, бир эшигидан – кеннойиси чиқиб келдилар! Аммавачаси билан қучоқлашиб кўришар экан, ақли бовар қилмади. Қўй сўйиб чақирса ўйлашиб келадиган казо-казолардан бири... қандай шамол учирди? Қаёқдан офтоб – офтоб қаёқдан чиқди? Дала ҳовлисига ўн йилча аввал бир маротабагина қадам ранжида қилган аммаваччаси... унинг юз ифодасини яхшигина уқди, шекилли, тушунтириш берди:

· Кеннойинг билан манови невараларни ўйнатиб юрувдик. Шу ерда бўлсаларинг бирровгина кўриб ўтайлик деб, Боғистондан қайтаётиб бурила қолдик! 

Дилшод сир бой бермади. Назарида бошқа иложи ҳам йўқдек эди:

· Қадамларига ҳасонот, амакижон, кеннойижон, қани, ичкарига марҳамат қилсинлар, ҳуш кўрдик!.. 

Кутилмаганда қизчаси уларнинг йўлларига кўндаланг бўлди:

· Илонлар-чи, ада, илонлар? Ўзингиз ҳозиргина “Боғимиз ғиж-ғиж илон” деб турувдингиз-ку!..

Аччиқ кулди:

· Қўявер, қизим, сен аралашма! Илон нима қилади? Одамни кўргандан кейин қочади -да! 

· Қанақа илон? Нима гап ўзи, тинчликми?.. 

Дилшод саволга жавобан нима дейишни билмай жим қолди. Хотинлардек ҳасрат қилиш!.. Додини айтса бўладиган одамлар топила қолганидан суюнган хотини “воқеа”ни батафсил тушунтира кетди. Аммаваччаси билан кеннойиси куйиниб тушунтиршларни тинглаш асносида ортларига бурилиб, ўринларига қайта ўтирдилар. Аммаваччаси машинасини шахд билан қайириб тўхтатди-да, Дилшодга синовчан тикилди:

· Майли, мана, кўрдик, омон бўлларинг! 

Дилшод ҳижолатомуз манзират қилди:

· Кирмадингизлар-да, амаки, кеннойи, бир пиёла чойимиз бор эди, кўрмайсизларми, кутилмаганда боғимизни илон босиб!..

· Майли, бошқа пайт келармиз...


Узоқлашиб бораётган “Нексия” ортидан қараб туриб ўйланиб қолди. Қизиқ, “воқеа”ни билиб келдими бу жигарлари, ё билмасдан?.. Энди нима қилса бўлади?.. 


Бадгумонлик гуноҳ, албатта, лекин... Кейинги йилларда аввало ўзи, қолаверса, болаларнинг онаси, ниҳоят, ўғил-қизларига қурилган тузоқларни кўравериб, бу тузоқларга чап беравериб, ўзиям, шоири замон ёзганидек, “тузоқларни танийдирган тулки” бўлиб кетди-ёв! Ҳаттоки ернинг тагида илон қимирласа биладиган бўлиб қолди. Шу топда кутилмаган бир тузоқдан Худонинг Ўзи асради. Худога шукур, ўз вақтида кўзи очилди. Ҳайрият-ки, ғафлатда қолмади. Лекин... Энди нима қилсин?.. 


Афтидан, ягона чора шуки, ёлғиз ўзи жонини жабборга топширган ҳолда боғига бирровгина киради-да, қўлга илинган мева-чева билан ҳали йўлакда ташлаб қочгани тўрва-ҳалталарини олиб, боғ эшигини тамбалаб чиқади. Бахташ таваккал! Худо ҳам асралганни асрайди, аммо... чумчуқдан қўрққан тариқ экмайди-да! Кўрган кўзлар ва эшитган қулоқлар ишонадиган “ўз ажали билан” ўлдириш ҳаракатидан биттаси – биттагинасига шунча ваҳима-ми? “Мардона бўл, ғариб бош...” 


... Тасаввур қилингки, қаҳрамонимизни ўз боғида илон чақди-да, у ўлди-кетди. Бу “ғоят табиий, бўлиши мумкин бўлган бахтсиз ҳодиса”га атрофдаги мардумнинг неча фоизи дил-дилдан куйинади-ю, неча фоизи суюнади? Табиатшунос, хусусан, одам боласининг табиатини яхшигина биладиган инсоншунос сифатида Дилшод ўттиз йилдан буён қанчадан-қанча саволларга жавоб топди, лекин шу бир жумбоқни ҳали-ҳануз ечолмади. Табиийки, биз ҳам...


Бизнинг заримиз ҳам, зўримиз ҳам йўқ, зоримизгина бор, холос: бировга ўлим тилаб, бало соғиниб, ўзгаларнинг кулфатидан суюниб яшовчи ғаламисларга нисбатан ўзига умр тилаб, ҳар бир тирик жонга яхшилик истаб, ўзгаларнинг бахтидан суюниб, кулфатидан куюниб яшовчи яхшилар шоядки кўпроқ бўлсалар! Зотан, айнан ана ўша яхшиларнинг шарофати билан ҳеч қачон замона охир бўлмайди. Башарти замон охир эмас, оғир бўлса, келинг, уни оғирлаштираётган ғаламис ёмонлар – ёмон ғаламисларга “Сенга ҳам боққан бало бордир”, “Бу кунлар ўтар-кетар, ортинг куйгани қолар” дея ҳар қандай оғир кунларни енгил кулгу билан енгиб ўтайлик ва ўз ҳаётимизни ўзимиз енгиллаштирайлик, токи ҳар биримиз ўзимизни қушдек енгил ҳис қилиб, том маънода ДИЛШОД бўлайлик!   
